Abenduak 28

Unión del Pueblo Navarro talde parlamentarioari atxikitako Alberto Catalán Higueras foru parlamentariak idatziz erantzuteko galdera batzuk egin ditu **(9-18/PES-00248)**. Hauxe da Landa Garapeneko, Ingurumeneko eta Toki Administrazioko kontseilariak haiei ematen dien erantzuna:

**.- Nafarroako Gobernuak zer erabaki hartu du Erriberako baso-masak espezie autoktonoen bidez kontserbatzeko eta basoberritzeko?**

Landa ingurunean aurrera eramaten diren politiken zatirik handiena “Landa Garapeneko Programak” deitutakoen babespean eginen dira; bereziki honako xede hauetara bideratutako politikak: nekazaritza eta basogintza, baliabideen efizientzia sustatzea eta karbono gutxiko ekonomiara igarotzea, hartara nekazaritzaren, elikagaien eta basogintzaren sektoreak klima aldaketari egokitu ahal izateko. Egun indarrean den Nafarroako Landa Garapeneko Programa 2015eko azaroaren 18an onetsi zuen Europako Batzordeak, eta hartatik dator neurrien zati handi bat.

Aipatutako dokumentuaren aurrekoa den AMIA analisia eta beharrizanak atzematea atalean, beharrizan baten gisara identifikatzen da *“Landa eremuetako zuhaitz-eremuen azalera handitzea”* nahiz eta lurraldeak baso-azalera handia duen (Nafarroako azalera osoaren % 60 basoa da) eta hartatik % 73,54 zuhaitz-basoa den (Iturria: Laugarren Baso Inbentario Nazionala). Beharrizan horretarako argudio gisa aipatzen da azalera hori handitzera bideratutako jarduketekin jarraitu beharra dagoela bai nekazaritza-lurretan, bai baso-lurretan eta, bereziki, arrisku natural eta antropikoek ukitutako eremuetan, onura bikoitza konbinatuz: batetik, ingurumena hobetzea edo mantentzea eta, bestetik, ahal den neurrian, klima-aldaketa arintzea.

Programako AMIA analisian deskribatu eta argudiatutako beharrizan hori geroztik gauzatu zen Nafarroako Landa Garapeneko Programaren 8. neurriaren garapenean. 8. neurri horrek honako izendapen hau dauka: “*Baso-eremuak garatzeko eta basoen bideragarritasuna hobetzeko inbertsioak”.*

Neurri hori, mendien arloko foru araudian logikoki txertatuta egoteaz gainera, Europako mailan enkoadratuta dago, Europako Parlamentuaren eta Kontseiluaren 2013ko abenduaren 17ko 1305/2013 (EB) Erregelamenduaren 21. artikuluan —Feader-Landa Garapenerako Europako Nekazaritza Funtsaren bitartezko landa garapenerako laguntzari buruzkoa da—.

Neurri horren barruan, 5 azpi-neurri jasotzen dira. Ondoren garatzen ditugu galdera parlamentarioarekin zerikusia dutenak:

* Basoberritzerako/baso-azalerak sortzeko laguntza. *Landaketen mantentzeari eta nekazaritza-lurrak basoberritzeko aurreko kanpainetako errenta-galerari lotutako neurriak dira.* Erriberan, azken urte hauetan, honako kopuru hauek ordaindu dira:

|  |  |  |  |  |  |
| --- | --- | --- | --- | --- | --- |
| **2011** | **2012** | **2013** | **2014** | **2015** | **2016** |
| **116.189,41 €** | **128.804,30 €** | **101.126,93 €** | **136.107,31 €** | **100.362,84 €** | **76.979,88 €** |

* Baso-ekosistemen egokitze-gaitasuna eta ingurumen-balioa handitzeko inbertsioetarako laguntza. Azpi-neurri hori gauzatzen da urtero egiten diren baso lanetarako laguntzetarako kanpainetan, toki entitateek edo partikularrek eskatuta egiten direnetan. Erriberan, azken urte hauetan, honako zenbateko hauek ordaindu dira toki entitateentzako baso-lanetarako laguntzetarako kanpainan:

|  |  |  |  |  |  |
| --- | --- | --- | --- | --- | --- |
| **2011** | **2012** | **2013** | **2014** | **2015-16** | **2016 -17** |
| 56.785,22 | 35.588,95 | 0,00 | 0,00 | 0,00 | 26.681,34 |

Eta honako kopuru hauek eragile eta elkarte pribatuentzako laguntzetarako kanpainaren esparruan:

|  |  |  |  |  |  |
| --- | --- | --- | --- | --- | --- |
| **2011** | **2012** | **2013** | **2014** | **2015-16** | **2016-17** |
| 58.807,74 | 7.783,35 | 0 | 0 | 21.350,29 | 9.910,4 |

Aipatutako kanpainak biurtekoak dira. Une honetan, 2017-2018 kanpainaren ordainketa egiten ari da; hori dela eta, momentuz, ezin izan dira kasuko kopuruak sartu. Abendu honetan, halaber, 2018-2019ko kanpainako laguntzak ematen ari dira.

Laguntzetarako kanpaina hauetan basoberritzeak, baso-lanak, biodibertsitatea eta azpiegitura txikiak sartzen dira. Basoberritzeen kasuan, diru-laguntzak eman daitezke soilik LGPan sarturik dauden espezieak erabiltzen dituztenei; espezie horietatik gehienak bertakoak dira. Nolanahi ere, nahitaezkoa da proiektu edo oroitidazki tekniko bat aurkeztea, non baso-espezieen egokitasuna segurtatzen baita.

Azkenean, aipatu beharra dago 2018ko abuztuaren 22an, eta Gobernuaren erabaki baten bitartez, baimena eman zela 2020ko ekitaldiari egoztekoak zaizkion urte anitzeko konpromisoak hartzeko —2.950.000 euro egiten dute—, 2019-2020 kanpainako toki entitateek eta eragile eta elkarte pribatuek sustatutako baso-lanetarako laguntzen deialdiak sustatzeko (04.03.05 eta 08.05.01 neurriak), zeinak sarturik baitaude 2014-2020 aldirako Nafarroako Foru Komunitateko Landa Garapeneko Programan; horrek esan nahi du aurreko kanpainan baino 650.000 euro gehiago egonen direla.

**.- Nafarroako Gobernuak zer erabaki hartu du Hondakinei buruzko 200/98/EEE Esparru Zuzentarauak eta 2017-2027 urteetarako Nafarroako Hondakinen Planak berak ezartzen dituen printzipioak eta helburuak betetzea bermatzeko, “El Culebrete” (Tutera) plantako hondakinen kudeaketari dagokionez?**

1. Lehenbizi, instalazioa dela-eta kontrol- eta ikuskatze-lan bat egiten ari da, zeinak berekin baitakar, bestak beste, indarrean dagoela aipatutako araudian eta plangintzan aurreikusitako helburuen betetzea. Instalazio hori aldatzeko berriki egin diren espedienteak izapidetu dira, gai organikoaren zatia bioegonkortu gisa edo konpost gisa tratatzeko, jatorriaren arabera; hartara, lehenengo kasuan, gai organikoaren isurketaren aurreko tratamendua eginen da, edo bigarren kasuan, konpost gisako erabilerarako tratamendua. Instalazioaren aldaketa garrantzitsu hori abuztuaren 21eko 301E/2018 Ebazpenaren bidez onetsi zen. Aldaketa funtzionamenduan sartu aurretik, titularrak abian jartzeari buruzko erantzukizunpeko adierazpen bat aurkeztu beharko du Landa Garapeneko, Ingurumeneko Departamentuan, eta Nafarroako Gobernuak egiaztatu eginen du.

2017-2019 aldirako Tokiko Inbertsioen Planaren barruan, Erriberako Mankomunitateak aurkeztutako proiektu bat sartu da, egonkortze aerobioko planta bat egiteko, 1.423.963,55 euroko ekarpen batekin (uztailaren 12ko 504/2018 Ebazpena). Proiektu hori exekuzio-fasean dago. Une honetan, hasierako ordainketa izapidetzen ari da.

1. Gainera, Hondakinen Prebentziorako eta Ekonomia Zirkularra Sustatzeko Bulegoak, eta, zehazki, Nafarroako Hiri Hondakinen Partzuergoa egiten ari den lanaren barruan, gai organikoen prebentzio- eta bilketa-lanetan lagun egiteko honako zeregin hauek gauzatzen ari dira:

PREBENTZIOA

* Une hauetan, Erriberako Mankomunitatearekin lan egiten ari gara hondakinen prebentziorako eta hurbileko merkataritza sustatzeko proiektu batean. Bertatik bertara egon gara proiektu hori ikusten, eta eskaini dugu proiektua sar dadila hondakinen partzuergoak mankomunitate guztietan bultzatzen duen prebentzio programetan.
* Tuterako azokan prebentzio-jardunaldia egin da, eta tokiko eta hurbiltasuneko kontsumoko esperientziak aurkeztu dira. Ontzirik gabeko merkataritza. Jarduera horretan, oihalezko poltsa berrerabilgarriak banatu ziren azokako saltoki guztietan.
* Cascanteko ikastetxe publikoan Nafarroa osorako hezkuntza-proiektu bat aurkeztu zen, BokatONas delakoa banatuz (ogitarteko-ontzia, ikastetxean bilgarrien erabilera gutxitzeko).
* Ikastetxe berean, hamarretakoaren orduan patioan sortutako hondakinen sailkapena egin zen.
* Tuteran jardunaldi oso bat egin zen, jarduera askorekin, prebentzio-astearen barruan. Hartan, bisita bat egin zen, Erriberako hainbat hautetsirekin batera, Elikagaien Bankura, Villa Javier jantoki sozialera eta El Capacico supermerkatura, elikagaien alferrik galtzea arintzeko ahaleginaren barruan.
* Egun berean, “nikezdutbotatzen” izena hartu dutenen jardunaldi bat egon zen Tuterako azokan, elikagaien zein jantzien eta bizikleten errerabilpenari buruzko tailerrekin. Jardunaldian, paperezko poltsa berrerabilgarriak banatu ziren, “Agurplásticoadiós” kanpainaren barruan.
* Erriberako Mankomunitatean, 35.000 paperezko poltsa banatu ziren tokiko eta hurbileko saltokietan.
* Ontziteria berrerabilgarria eraman dira Murchanteko gazteen jaietara, eta edalontzi berrerabilgarriak, berriz, Ribaforadako “La Pellejo” motorzaleen bilgunera.
* Elikagaien Bankuarekin elikagaien hondarren bilketa egin da, iraungitzeko pronto dauden elikagaiak jasotzeko bide bat irekitze aldera, haiek, gizarte zerbitzuen bitartez, ohiko banaketaren zirkuituan sartzeko. Bai Hondakinen Partzuergoa, bai mankomunitatea bera prest daude finantzaketa eta logistika bilatzeko. Arazoa edo zailtasuna, une honetan, Elikagaien Bankuko boluntarioengan dago.

GAI ORGANIKOA

* Une honetan, 5. edukiontziarekin, gaikako bilketa egiten da Tuterako merkataritza-eremuetan: 238 tona jasotzen dira. Irailean jakinarazi zen aurrekonturik ez zegoela 2018an hasteko, eta konpromisoa hartu zuten 2019ko aurrekontuetan sartzeko; zehazki, Tuteran 5. edukiontziaren bidezko bilketa egiteko.
* Prebentzio Bulegoak Queiles aldean udalerriko inauste-hondarrak konpostatzeko proiektu bat egin du, Goialdeko Queilesko, Murchanteko eta Erriberako Mankomunitateko gizarte zerbitzuekin batera. Udalak prestatutako eremu batean, inauste-hondarrak tratatu eta konpostatuko dira, herriko ostalaritzako gai organikoekin batera.

Hori guztia jakinarazten dizut Nafarroako Parlamentuko Erregelamenduaren 194. artikulua betetzeko.

Iruñean, 2018ko abenduaren 14an

Landa Garapeneko, Ingurumeneko eta Toki Administrazioko kontseilaria: Isabel Elizalde Arretxea